和陶詠二疏爲郝夢卿畫圖盧處道題跋作
作者：方回
朝代：宋

paragraphs: 彭澤五斗米，竟爲督郵去。
動干寄奴誅，孰識日涉趣。
漢元潜震宮，廣受忽高舉。
心已料恭顯，定至殺蕭傅。
事君義當死，肯復問生路。
威福弗惟辟，明哲有回顧。
淵明詠二疏，寄意匪自譽。
喪元辱先體，貪位綜世務。
未若見幾微，政爾養高素。
展畫讀瑰染，公等各超悟。
風霜斂勁氣，泉石入幽慮。
足可休餘年，何用簉朝著。